**Kolisi Faafaifeau Malua**

**Mafutaga Faafouina Faifeau ma A’oa’o Tausinuu, 2015**

**Suesuega i le Feagaiga Fou**

***E faitau tutusa (parallel) Iesu ma Setefano, mai le vaai a Luka***

**Faafeiloai ma Upu Tomua**

E faatalofa ma faafeiloai atu i le mamalu o le mafutaga i lenei itula o le aso, i le suafa o lo tatou Alii ma le Faaola, o Iesu Keriso. Malo le soifua maua ma le lagi e mama. I le afio o lau afioga i le Taitai o le mafutaga, lau susuga A’ufaga Faafia (FT), le mamalu i le vasega o Toeaiina ma Faafeagaiga, tainane foi o Tamā penisione malolo ua tatou mafuta faatasi i lenei aso. Susu foi lau susuga i le Alii Pule, Sui Pule ma le loaloa o le Kolisi i Malua nei. Le paia lava lea auā le afio o lau afioga i le Taitaifono, Sui Taitaifono ma le Laulau o le Fono Tele, ma le paia lasilasi o le Ekalesia Faapotopotoga Kerisiano Samoa, faapea foi ma Tutuila. Talofa, talofa lava.

O lenei suesuega mai le Feagaiga Fou, o se taumafaiga e faatusatusa (*comparative study*) lo tatou Alii o Iesu Keriso, ma le uluai maturo o le Talalelei, o Setefano. O lea faatusatusaga e agai i lo la soifua valaauina, ae maise o le lā auaunaga i le Talalelei o le Malo o le Atua. O lenei foi faatusatusaga, o le a faaaogaina ai faamaumauga a Luka lea ua talia lautele, o ia o le tusitala o le tusi o le Evagelia a Luka, ma le tusi o Galuega a le Au Aposetolo.

Ua iloga lava le galuega a lo tatou Alii i le faailoaina mai lea o le Malo o le Atua i ona tagata, o ē ua talia ma mulimuli ia te Ia i le faatuatua ua faamaoni. E lē gata i lea, a ua Ia faailoa mai foi, manuia e a’ea’e ai le tagata ua mulimuli atu ma le loto atoa, e ala i lana molimau, i le Malo lea o le Atua. O le Iesu Keriso foi lea o le fatu o le talitonuga Kerisiano, sa fitāituga ai uluai aposetolo o le Talalelei, e faailoa atu i itu uma o le lalolagi, ae maise o faafitauli sa feagai ma i latou, e pei o Setefano.

E moni e itiiti lave se taimi o loo taua ai Setefano i totonu o le Tusi Paia (Galu. 6:5, 6:8-8:2; 11:19; 20:22), ae ua tulaga ese lava lana molimau i le Talalelei. O le finau atu o Setefano i taitai ma tagata o le tapuaiga Iutaia (Galu. 7:1-50), o lona taumafai lea e tete’e atu i tuuaiga ua molia ai o ia, o le fāifāi i le Atua ma le solia o tulafono a Mose (Galu. 6:11). E faaiu le finauga a Setefano, i lona faailoa sao atu lea i ai latou ia, o Iesu lea sa latou faasatauroina, o le Mesia lava na valoia e perofeta mai anamua (Galu. 7:52). O le toatele foi o ia perofeta sa fasitoia foi e augā-tamā o Isaraelu. O foliga vaaia lea o le loto ma’a’a ma le tete’e o le fanauga a Isaraelu i le Atua mai le amataga, lea lava ua faaāuāu e tagata Iutaia ma ō latou taitai, ina ua latou te’ena Iesu Keriso, ma faasatauro ia te ia (Galu 7:51-53). O le auga atoa lea o le lauga a Setefano i taitai ma tagata Iutaia, na tumu ai i latou i le ita, na latou ave faamalosi ai ia te ia i tuāpā o Ierusalema, ma fetogi ai ia te ia i maa (Galu. 7:54-8:1).

O le aotelega lea o le faamatalaina e Luka o le molimau a i la’ua nei i le Talalelei, ma o le a auiliili atu nisi o vaega e pei ona taua, ina ia malamalama ai i le faamoemoe o lenei pepa, o le faitau tutusa lea o Iesu ma Setefano. E lua ni vaega ua vaevaeina ai lenei pepa. Muamua, ina ia faamausalī atili le mau ua talia lautele, o Luka sa tusia tusi ia e lua – o le Evagelia ma le tusi o Galuega. Lua, ia faaaogaina ia tusi e lua, e aumai ai se faatusatusaga o Iesu ma Setefano, ma le faamoemoe, e faitau tutusa i la’ua i le Talalelei.

**Suesuega**

1. ***O Luka, o le tusitala o le Evagelia a Luka ma le tusi o Galuega a le Au Aposetolo.***

O ia tusi e lua ua talia lautele, o se taumafaiga lava a se tagata e toatasi.[[1]](#footnote-1) O ia lea o Luka,[[2]](#footnote-2) o lē sa mulimuli ia Paulo ma lana galuega talai. Ua faamaonia lea mau mai nisi o tusitusiga lava a Paulo o loo ia ta’ua ai, o Luka o se tasi sa mafuta faatasi ma ia (2 Timoteo 4:11); sa la galulue faatasi (Filemoni 1:24); ma o Luka foi o lana fomai pele (Kolose 4:14). O tusitusiga ia ua faamaonia ai foi le auai atu ai o Luka ia Paulo i Roma, i taimi a o falepuipui ai Paulo.[[3]](#footnote-3)

O ia pine faamau, ua faamaonia ai, o Luka sa galulue faatasi ma sa femalaga’ai foi ma Paulo. O molimau ia ua faavae ai le mau a uluai tamā o le Ekalesia lea ua talia lautele, o Luka sa tusia tusi ia e lua, i lalo o aoaoga ma le taitaiga a Paulo.[[4]](#footnote-4) O totonu foi o le tusi o Galuega, o loo mātauina ai foi lea tulaga. O le faaaogaina e le tusitala o le sui nauna “matou”[[5]](#footnote-5) (Galu. 16:10-18), ua iloa ai le auai o le tusitala i nisi vaega o femalagaiga a Paulo, e pei o le malaga lea mai Teroa e aga’i i Filipi. Peitai, ua manatu nisi, e ono mafai lava e soo se tasi o i latou sa malaga faatasi ma Paulo ona tusia le tusi o Galuega, ae maise lava ia Timoteo, se tasi o aposetolo iloga sa aoaoina ma galulue faatasi ma Paulo.

Ua teena lea manatu, ona i le isi vaega o le tusi o loo faaaogaina ai foi le sui nauna lava lea o le “matou” (Galu. 20:4-6), o loo taua ai Timoteo, o se tasi o le au malaga a Paulo sa muamua atu i Teroa, e ese mai le isi vaega o le faigamalaga lea e mulimuli atu, o loo aofia ai ma le tusitala. O lona uiga, e lē mafai ona avea Timoteo ma tusitala, e tusa ai ma lea finauga.

O nisi foi o molimau maumaututu mai totonu lava o tusi ia e lua ua faamaonia atili ai, e tasi lava le tagata sa tusia ia tusi.[[6]](#footnote-6) Faataitaiga;

1. O tusi e lua o loo faamatala ai le gasologa o le tala faasolopito o le Talalelei, e amata mai ia Iesu (Evagelia), ae faaiu i le galuega a le au aposetolo (Galuega). E sologa lelei foi le soso’oga o tusi e lua, e amata le tusi o Galuega, i le mea sa gata ai le Evagelia, i le afio a’e o Iesu ma le au’ina ifo o le Agaga Paia (Lk. 24:44-53; Galu. 1:1-2:4).
2. O tusi e lua, ua faatuātusi i le tagata e toatasi, o Teofilo (Lk. 1:3; Galu.1:1). I le amataga foi o le tusi o Galuega, o loo faailoa ai e le tusitala ia Teofilo lona “tusia [o] le ulua’i tala i mea uma lava na amata ona faia e Iesu ma a’oa’o atu” (Galu. 1:1). E manatu o lea faaupuga o loo faatatau lea i le vaega muamua o le tusi, o loo faamauina i le Evagelia a Luka.[[7]](#footnote-7)

O ia mau ua faamausali atili ai le talitonuga lautele, o Luka, lē sa mulimuli ia Paulo, o ia lea sa tusia tusi ia e lua, mai aoaoga ma le galuega faufautua a le aposetolo,[[8]](#footnote-8) faatasi ai ma le musumusuga a le Agaga Paia. O lona uiga, e ao ona faitau faatasi tala ia e lua, ina ia manino ai le faamatalaina e Luka o lana tala,[[9]](#footnote-9) faapea ai foi ma lo tatou taumafai ina ia malamalama le faauigaina o le tala. O le faitau faatasi foi o le Tusi o Luka ma le Tusi o Galuega, e manino ai ma malamalama le faamoemoe o lenei pepa, o le faitau tutusa lea o Iesu ma Setefano, pe a faatusatusa vaega eseese sa tutupu ia te i la’ua, ma lō lā sao taua i le Talalelei.

***2. E faitau tutusa Iesu ma Setefano, e tusa ai ma le mau a Luka.***

E manatu lava ua nofo fale i aai o finagalo, le eseesega lava o Iesu ma le au aposetolo, i le vaai faa-mataupu silisili ma lo tatou talitonuga faakerisiano. E leai lava se isi e tutusa ma Iesu, le Alo o le Atua soifua, o le Atua lava ia na liutino tagata ma afio mai i le lalolagi, e ala ia Iesu Keriso (Lk. 1:31-34; 2:11, 26, 30-32; Ioane 1:1-5). O Iesu Keriso foi, o lo tatou lava Alii ma le Faaola e toatasi, o le Āo foi o le Ekalesia. E silisili ese lava la Iesu mai le au aposetolo.

A o le au aposetolo, o ē na āsaina le gasū o le tai taeao, i le soifua ofoina atu e talai le Talalelei ia Iesu Keriso. O aposetolo foi, e aofia ai ma i tatou i o tatou taimi, i lo outou soifua galulue ma sa matou auaunaga o loo fai, ua na o ni mea faigaluega lava (tulou le mamalu o le Aufaigaluega), o ipu o loo fe’avea’ia ma tala’iina le Talalelei i itu e fia o Samoa ma le lalolagi, o auauna lava mo le Atua ma lona fingalo. O eseesega ia o lō tatou Alii o Iesu Keriso ma le au aposetolo (faatasi ai ma i tatou).

Peitai, o lenei taumafaiga e tusa ai ma le molimau a Luka, o le taumafai lea e faitau faatasi ma faitau tutusa Iesu ma Setefano, i le faatinoga o lō lā valaauina ma mea sa tutupu ia te i la’ua. E tolu ni vaega ua faaaogaina, ina ia manino atili ai lea faamoemoe:

1. O lō lā vala’auina ma le faaaōgāina,
2. O lā molimau,
3. O mea sa tutupu i ai la’ua.

**2.1 O lō lā vala’auina ma le faaaōgāina.**

E tulaga tutusa le valaauina o Iesu ma Setefano i tofiga sa galulue ai, faapea foi ma ō lā agava’a i le galuega na filifilia ai i la’ua.[[10]](#footnote-10) E lē gata i lea, a o fuafuaga a le Atua mo i la’ua, e ala i le galuega mana a le Agaga Paia, sa faa’au’upegaina ai, ma faaaōgāina ai lō lā soifua mo le galuega, ae maise foi o le taunuuga sa lā o’o i ai, e tusa ai ma faamaumauga a Luka.

O se tasi o faamamafa a Luka i ana tusi, o le galuega mana a le Agaga Paia, e tautoaluaina ai i latou ua valaauina i le galuega. Ua iloga le atagia ai o lea tulaga ia Iesu ma Setefano. O le faamatalaina e Luka o Iesu i le Evagelia, o le tama a le Agaga Paia, o le tama e paia lava (Lk. 1:35), sa papatisoina e le Agaga Paia (Lk. 3:21-22), ma sa tumu foi i le mana o le Agaga Paia (Lk. 4:1, 14; 10:21) i le faatinoga o le galuega. O le Agaga Paia foi lea o le Atua sa tulaga ese ai Setefano ma lona filifilia ai i le galuega. Fai mai Luka, o Setefano o se tagata sa tumu i le Agaga Paia ma le faatuatua (Galu. 6:5), na ia faia foi o vavega i le mana o le Agaga (Galu. 6:8, 10), a o le Agaga Paia foi sa taitaiina o ia, e o’o lava i le oti (Galu. 7:55).[[11]](#footnote-11)

E lē gata i le mana o le Agaga Paia o le Atua sa fai ma taitai-tama mo i la’ua i le galuega, ae ua faamatalaina foi le tuputupu pea o lo lā malosi, ma sa ia te i la’ua foi o le poto ma le alofa o le Atua. O faamatalaga ia ua faaaogaina e Luka, e faamatala ai Iesu: *“Ua tupu le tama ma ua malosi lona loto, ua tumu i le poto; ua ia te ia foi le alofa o le Atua* (Lk. 2:40, 52, 80). Ua faapea foi faaupuga ua faamatala’ai Setefano: “*o le tagata ua tumu i le Agaga Paia…o le faatuatua ma le mana ua na faia vavega ma faailoga tetele…Ua lē mafai foi e i latou ona tetee atu i le poto ma le Agaga ua na ia tautala ai* (Galu. 6:5, 8, 10; ft. Galu. 7:54-60).

O au’upega ia sa lā tiu ai, ma tautoaluaina i la’ua i le galuega, sa mafai ai foi ona faatino vavega tetele sa lā faia, e faailoa atu ai le silisili ese o le Atua ma lona alofa laveai i tagata, ina ia saofagā atu i Lona Malo. Peitai, e ui i lea malosi ma le poto mai le Atua, ae sa lā feagai foi ma faafitauli i le faatinoina o le galuega, e pei ona faailoa atu i le vaega 2.3, o loo mulimuli mai.

**2.2 O lā Molimau.**

O le tasi o faamoemoe o Luka i ana tusi, ina ia faailoa mai, o le Atua, o le Atua o tagata uma, ua lē na o se Atua mo Isaraelu (Lk. 2:30-32; 3:23-38; 4:24-30; Galu. 2:5-13, 38-39; 8:4-6, 26-40; 9:3-43; 11:1-30; etc.). Le Atua lea o loo faailoa mai e Iesu i ana aoaoga (Lk. 1:33; 4:43; 8:1; 9:52; 13:29, etc.), ma nofoaga sa ia talai ai ma faia ai o vavega e tele (Lk. 8:22-39; 9:1-11; etc.). A o lea foi le finau a Setefano e faatatau i le Atua. O le Atua mo tagata uma, e valaauina foi ma faaaogaina e le Atua o so’o se tagata mai so’o se nofoaga lava: o Aperaamo mai Karana (Galu. 7:2-9; ft. Ken. 12:1-20); o Iosefa mai Aikupito, le nuu sa aauina atu ai e le Atua, ina ia fai o ia ma laveai i ona tagata (Galu. 7:9-19; ft. Ken. 38:1-50:26); a o Mose foi mai Aikupito, le nuu na fanau ma ola ane ai i tausaga e fagafulu (Galu. 7:20-29; ft. Esoto 2:1-15), ma le nuu o Mitiana sa āumau ai mo le isi fagafulu o tausaga ma valaauina ai e le Atua e laveai i ona tagata mai Aikupito (Galu. 7:29-34; ft. Esoto 2:16-4:31). O Mose foi lea sa ia taitaiina le fanauga a Isaraelu i le vao i le isi fagafulu o tausaga (Galu. 7:35-45; ft. Esoto 13:1-Tuet. 34:12), e agai atu i le nuu filifilia. O mau iloga ia mai le tala faasolopito o Isaraelu na toe faamanatu atu ai e Setefano i tagata Iutaia, o le Atua mo tagata uma, ma e valaauina ma faaaogaina foi e le Atua o so’o se tagata, i so’o se nofoaga, ua lē na o Isaraelu ma Ierusalema.

E tusa ai ma faamaumauga a Luka, sa o’otia lava le Alii, ina ua latalata o ia i Ierusalema (Lk. 19:41-44), auā ua ia silafia o le a faatafunaina le aai (Lk. 21:20-24). E lē gata i lea, ua silafia foi e le Alii lona taunuuga i Ierusalema, o lona maliu lea (Lk. 18:31-33; ft. Lk. 9:21-36, 43-45), auā o Ierusalema, o le aai e teena ma fasiotia perofeta a le Atua (Lk. 13:33-34). O le faamanatu foi lea a Setefano i taitai o le lotu Iutaia, i lō latou faalataina ma le fasiotia o le Alii (Galu. 7:52) i Ierusalema, ma ua faamaonia atili ai le tu’ua’iga e faasaga ia Ierusalema, o le aai e maliliu fasia ai perofeta a le Atua. A o uiga faaalia ia o tagata ua tetee i le Atua ma le taitaiga a le Agaga Paia (ft. Lk. 6:1-11, 10:8-16, 11:37-12:12; Galu. 7:51; ft. Galu. 5:1-11 – Anania ma Safaira), o lō latou te’ena lea ma fasiotia o ave feau a le Atua.

O le isi molimau a Iesu ma Setefano na atili itagia ai i la’ua, o lō lā faailoa atu lea i tagata Iutaia, le sēsē o le latou mau fai mai, o le malumalu, ua na o le pau lea o le nofoaga e afio ai le Atua[[12]](#footnote-12) (ft. 1 Nofoaiga Tupu 29:1; Salamo 68:29; Sapakuka 2:20). Ae maise o le sēsē o le latou faamamafa i galuega o faatino i le malumalu, e pe i ona tulia ai e Iesu i fafo, o ē o fefa’atau’a’i a latou oloa i le malumalu, ua fai ai le malumalu ma aga o ē fao mea (Lk. 19:45-48; ft Ieremia 7:3-15). Le malumalu foi lea o loo saunoa ai le Alii i lona faatafunaina (Lk. 21:20-36; 23:44-45).

O lea foi le finau a Setefano, i le sēsē o le latou faauigaina o le malumalu, ua na o le pau lea o le nofoaga e afio ai le Atua. O lana finau, e lē mafai ona taotaomia le afio o le Atua i se malumalu e fausia i lima o tagata (Galu.7:44-47), ma e lē na o se malumalu foi e afio ai le Atua (Galu. 7:48-50). Le malumalu lea sa faatafunaina e Roma i le tausaga 70 TA, ma ua lē toe i ai lava se isi malumalu e oo mai i nei taimi. O le pine faamau lea o saunoaga a Iesu ma le finau a Setefano, e lē na o se malumalu e afio ai le Atua. E afio le Atua i soo se nofoaga, i le taimi ua ia finagalo i ai.

**2.3 O mea sa tutupu i ai la’ua.**

Ua iloga foi le tulaga tutusa o Iesu ma Setefano, e tusa ai ma le molimau a Luka, i mea sa tutupu ia te i la’ua. O loo taua e Luka le finau ai lea o Iesu ma tagata, ae maise lava i le au ositaulaga, tusiupu ma toeaina (Lk. 5:27-6:11; 11:37-12:3; 20:1-7). E faapea foi Setefano ona finau ma tagata mai le sunako (Galu. 6:9). Ina ua lē mafai lava ona latou finau atu ia Iesu, sa lamalama ai loa taitai o le lotu Iutaia, ma latou aauina atu ni tagata e vaavaai ia te ia, ina ia maua ai se mea e molia ai o ia (Lk. 20:20). O lea foi le mau a Luka ia Setefano ina ua taumafai tagata e fai ni moliaga pepelo ia te ia (Galu. 6:11).

E le i malolo taitai o le lotu Iutaia, i lo latou taumafai lea i ni vaega e molia ma fasiotia ai Iesu ma Setefano, ona o le lā molimau i le Talalelei. Ua o’o lava i se tasi o so’o o Iesu, o Iuta le faalata, ua latou faaaogaina lona matapeapea ma lona manatu faapito, e pue ai ia Iesu ma taitai atu ia te ia i luma o le fono (Lk. 22:54, 66-71). Sa faapea foi ona faaoso e tagata mai le sunako o toeaiina ma tusiupu, na mafua au ona latou pu’e ia Setefano ma latou taitai atu ia te ia i le fono (Galu. 6:12-15). E ui ina e lē o taua e Luka ni molimau pepelo e faasaga ia Iesu, peitai, o lo’o molimau ai Mataio (26:59) ma Mareko (14:56). Ae o loo taua e Luka molimau pepelo e faasaga ia Setefano (Galu. 6:13-15).

O le faamatalaga a Luka, ina ua ma’ea le faamasinoina o Iesu e Pilato ma Herota, ua lā lē faamaonia molimau ua faasaga ia Iesu (Lk. 23:4, 11, 13-17). Peitai, o le loto gatasi o tagata, na latou alalaga ai, ina ia faasatauro ia te ia (Lk. 23:21). Ua latou aveina atu lea o Iesu i tuapa o Ierusalema i le mea ua taua o le Ulupoo, ma faasatauro ai o ia (Lk. 23:32-33). E faapea foi ia Setefano. Fai mai Luka ina ua latou faalogo i tala a Setefano, ona matuā lotoa lea o i latou ma le lilivau o nifo (Galu. 7:54). Ua latou pupuni foi i o latou taliga, ua loto gatasi foi, ua latou tulei ia te ia i tua o le aai ma latou fetogi ia te ia i maa (Galu. 7:54-58). Le Ierusalema lea ua latou te’ena pea ma fasiotia perofeta a le Atua.

O Iesu ma Setefano, o molimau e lē i foi. E o’o lava i le oti, e lē i foi ai lā la’ua molimau i le Talalelei ma le Malo o le Atua. E ui foi ina o fesāga’i ma le oti, ae fai mai Luka, sa lā tatalo, ina ia talia mai o la’ua agaga: ua alaga Iesu, “*Lo’u Tamā e, ou te tuuina atu nei lo’u agaga i ou aao*” (Lk. 23:46). A o Setefano ua valaau ma faapea atu, “*Le Alii e Iesu, ia e talia mai lo’u nei agaga”* (Galu. 7:59). E lē gata i lea, ae sa lā tatalo foi mo le faamalagoina o agasala, a i latou ua faasagatau atu ia te i la’ua. Ua tatalo Iesu, “*Lo’u Tamā e, ia e faamagaloina atu ia te i latou, auā ua latou lē iloa le mea ua latou faia”* (Lk. 23:34). Ua tatalo foi Setefano, “*Le Alii e, aua e te tuuina atu lenei agasala ia te i latou”* (Galu. 7:60).

O le molimau a Luka, ina ua maliu Iesu, sa faanoi e Iosefa le Arimataia ia Pilato, ina ia mafai ona ia aveina le tino maliu o le Alii, ona ia aui lea i le ie lino, ma tuu ai lea i le tuugamau ua fofoa i le papa e tagu ai o ia (Lk. 23:50-55). Ua faapea foi Luka ia Setefano. Fai mai ua ave foi Setefano e tanu e tagata ua matata’u i le Alii, ua matuā taufaitagitu’i i latou ia te ia (Galu. 8:2). O tagata faatuatua ma le matata’u i le Atua, ua latou faia ia galuega lelei mo le Alii, faapea ma Setefano.

**Upu Faaiu**

Mai ia suesuega e pei ona taua i luga, e manatu ua malamalama ai le faamoemoe o le pepa, e faitau tutusa Iesu ma Setefano, i lō lā valaauina, i le lā molimau i le Talalelei ma le Malo o le Atua, ae maise o vaega sa tutupu ia te i la’ua, ma le taunuuga sa lā o’o i ai. E mautinoa lava le i ai o eseesega laiti, e pe i o le auala na maliliu ai – o Iesu i le satauro, a o Setefano i le fetogi i ma’a. O Iesu foi sa tatalo ma valaau i lona Tama, a o Setefano sa tatalo ma valaau i le Alii o Iesu. A o le aotelega e pei ona taumafai atu ai ma ua manatu ua manino ai le faamoemoe o le pepa, e faitau tutusa Iesu ma Setefano, mai faamaumauga a Luka.

Le paia e o le mafutaga, o le valaauina ma le faaaogaina o lo outou soifua ma so’u ola, i le galuega a le Atua ma le Talalelei ia Iesu Keriso, o le valaau mai le Atua. Ua auina mai foi lona Agaga, e tautoaluaina ma taitaiina i tatou i le galuega. E talitonu foi, le gaogaosā o le galuega o loo feagai ma outou susuga, e momoli atu ai le faamalo i le loto tetele ma le onosai. Ma e talitonu foi, o la tatou galuega e fau faatasi. O lā outou faasoa ma le fesoasoani mai, o le a faaleleia atili ai lenei taumafaiga, faapea lā matou foi pitolaau, o le tapenaina lea o lupe faalele a le Ekalesia, ina ia lava tapena mo le galuega o loo faatalitali mai.

Ia manuia tele le mafutaga i le alofa o le Atua ma le taitaiga a le Agaga Paia, Soifua.

Visesio Saga

**(Matagaluega Feagaiga Fou, Kolisi Faafaifeau Malua).**

1. O nisi o ia tamā o le uluai Ekalesia e pei o, Clement of Rome, Irenaeus (c. 170), Clement of Alexandria, Origen, and Tertullian, ua talitonu o Luka sa tusia ia tusi e lua. O loo faamauina foi e le kopi e aupito sili ona leva o le Tusi o Luka (*the oldest manuscript of the gospel*), le P75 (mai le 200), o loo faaaogaina ai faaupuga: “o le Talalelei e tusa ai ma faamaumauga a Luka” (*the Gospel according to Luke*). Craig S. Keener, *The IVP Bible Background Commentary – New Testament,* (Downers Grove: InterVarsity Press, 1993), 185, 320-321. [↑](#footnote-ref-1)
2. J.A. Alexander, *A Commentary on the Acts of the Apostles,* 1st edition 1963, reprinted 1991, (Carlisle: The Banner of Truth Trust, 1991), vii-viii. William Hendriksen, *New Testament Commentary: Exposition of the Gospel According to Luke,* (Grand Rapids: Baker Book House, 1978, 11th reprinting 2004), 3-10. O le igoa ‘Luka,’ e ono mafua mai le faapu’upu’ga o nisi o igoa ta’atele e pei o *Lucanus, Lucius* po’o *Lucilius.* O le toatele o igoa faapea, sa faaigoaina ai tagata Eleni sa avea ma pologa a ua faasaolotoina e ō latou matai Roma. O le tele foi o ia pologa sa galulue i faiva faafomai. E talitonu le toatele o tagata suesue, o Luka o se tagata o nuu ese (*gentile*) mai Eleni (Greek) pe a fua i saunoaga a Paulo (Kol. 4:4, 10, 11 ma le 14) ma o le mafuaaga foi lea e tele ina mafuli ai le vaai ma le faamamafaina e le tusitala o tagata o nuu ese, na i lo tagata lava Iutaia. Simon J. Kistemaker, *New Testament Commentary: Exposition of the Acts of the Apostles,* (Grand Rapids: Baker Book House, 1990, 5th printing 2004), 20-21, o loo taua ai o Luka e sau mai Suria, i le nuu o Anitioka. Peitai, e i ai foi nisi o tagata suesue e pei o Birger Gerhardsson, Adolf Schatter ma Rebecca Denova, o loo faapea mai, o Luka o se tagata Iutaia, e fua i le iloa lelei e le tusitala o tu ma aga faaIutaia, ae maise o lona faaaogaina o upu si’i mai le Feagaiga Tuai, i totonu o ana tusitusiga (Lk. 1:7; 4:38; 9:9-10 & 9:28-36; Acts 1:16; 2:16-21, 24-28; 3:2, etc.). [↑](#footnote-ref-2)
3. Hendriksen, *New Testament Commentary: Exposition of the Gospel According to Luke,* 4. [↑](#footnote-ref-3)
4. E faapea foi finauga ua talia lautele ai, o Mareko sa tusia le Evagelia a Mareko, i lalo o le taitaiga ma le faamalumaluga a Peteru, lē sa mulimuli ai Mareko. [↑](#footnote-ref-4)
5. O vaega o le Tusi o loo faaogaina ai ia sui nauna “matou”: Galu. 16:10-18; 20:5-21:18; 27:1-28:16, ma e faatatau i taimi o malaga faamisionare lua ma le tolu, faapea le malaga i Roma. [↑](#footnote-ref-5)
6. Hendriksen, *New Testament Commentary: Exposition of the Gospel According to Luke,* 3-8. O loo tōlaulauina ai e Hendriksen le tele o mafuaaga mai totonu o tusi ia e lua, e faamaonia ai o Luka lava sa tusia ia tusi. [↑](#footnote-ref-6)
7. Kistemaker, *New Testament Commentary: Exposition of the Acts of the Apostles,* 3, 5. [↑](#footnote-ref-7)
8. E talitonu le manatu e lē na o Paulo sa maua mai ai fesoasoani mo Luka i le tusiaina o ana tusi. Afai sa feoai faatasi ma Paulo, e lē taumate sa feiloai foi ia Peteru, Iakopo, Sila ma Timoteo, ma maua mai ai nisi o ana faamaumauga. Kistemaker, *New Testament Commentary: Exposition of the Acts of the Apostles,* 5-9. [↑](#footnote-ref-8)
9. Darrell L. Bock, *Baker’s Exegetical Commentary on the New Testaments: Acts,* (Grand Rapids: Baker Academic, 2007), 6. [↑](#footnote-ref-9)
10. E manatu le pepa, o le eseesega lea o le filifilia o i laua nei, ma le valaauina o Peteru ma isi soo o Iesu, ae maise foi o Paulo ma le au aposetolo. E tusa ai ma le faamoemoe o le pepa, sa valaauina le ausoo e Iesu mai galuega sa galulue ai, e aunoa ma se faaaogaina e le tusitala o le Agaga Paia, e faamatala ai lo latou valaauina i le galuega. O Paulo foi ma nisi o le au apesetolo, e moni o le galuega a le Agaga Paia na liliuina ma valaaulia ai i latou, peitai, e leai se isi sa maliu i tuāpā o Ierusalema, e pei o Iesu ma Setefano, pe a fua i faamaumauga ua o’o mai ia te i tatou. [↑](#footnote-ref-10)
11. E pei ona taua i le *Footnote* 6, o le malosi foi lea ma le mafuaaga o le suia o Paulo e fai ma poutu toa o le Talalelei, ina ua faatumuina o ia e le Atua, i lona lava Agaga Paia (Galu.9:17; 13:9; cf. Rom. 8:26; 9:1; 1 Kor. 2:4; 2 Kor. 1:22; etc.), ma o le mana lea o le Agaga sa ia faatino ai foi le galuega. Peitai, o le eseesega tele e tusa ai ma faamaumauga a Luka, e le i maliu Paulo i Ierusalema. [↑](#footnote-ref-11)
12. Marcus J Borg and John Dominic Crossan, *The Last Week: A Day by Day Account of Jesus’s Final Week in Jerusalem,* (New York: HarperSanFrancisco, 2006), 5-8, 43-44. [↑](#footnote-ref-12)